醫工歎重贈柳山人
作者：葉適
朝代：宋

paragraphs: 柳生洲居濠北邊，繇辭質野誰所傳。
不曾入城行賣卜，有問災福須呼船。
歎我奇疾何頻年，其初過清肌凜然，已忽腹拒遭拘攣。
一身盡異形質變，恍若土木徒人言。
蚤知定性不生滅，今安得爾庸非天。
醫工刃人死無律，妄談標本從何出。
補勞護弱轉凝聚，排寒盪濕加淫鬰。
挾風上行關膈失，迸肉糜皮併爲一，猶云無傷乃餘疾。
生雖憐我謬時命，豈悟顛倒緣此物。
彼蒼應有司殺者，授柄於工無乃悖。
我勞萬事明當休，自古零落歸山丘。
但疑未死復不活，熟視重爲諸醫羞。
餘聰殘明不可留，治命已乖妻子謀，執訊空貽友朋憂。
柳生聽罷掉頸笑，既有主對非吾尤。
山歌靜夜聲宛轉，更著此曲歌中流。